তথ্যবিবরণী                                                                                 নম্বর : ১৫৫

**কেউ রক্তচক্ষু দেখালে কী করতে হবে আওয়ামী লীগ জানে**

**-- তথ্য ও সম্প্রচার মন্ত্রী**

চট্টগ্রাম, ৩ শ্রাবণ (১৮ জুলাই) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘নির্বাচনের আগে বিএনপি গন্ডগোল লাগানোর অপচেষ্টা করবে, কিন্তু সেই সুযোগ আমরা তাদেরকে দেব না। তবে কেউ রক্তচক্ষু দেখালে আওয়ামী লীগ জানে কী করতে হবে।’

আজ চট্টগ্রাম পুরাতন রেলওয়ে স্টেশন চত্বরে আওয়ামী লীগের দেশব্যাপী কর্মসূচির অংশ হিসেবে চট্টগ্রাম মহানগর আওয়ামী লীগের ‘শান্তি ও উন্নয়ন শোভাযাত্রা’র শুরুতে আলোচনা সভায় প্রধান অতিথির বক্তৃতায় সম্প্রচারমন্ত্রী এ সতর্কবার্তা দেন।

‘বিএনপি দেশের পরিস্থিতি ঘোলাটে করে ঘোলাপানিতে মাছ শিকারের উদ্দেশ্যে সমাবেশের নামে বিশৃঙ্খলা সৃষ্টির মানসে সারা দেশে নানা ধরনের কর্মসূচি পালন করছে’ উল্লেখ করে হাছান বলেন, ‘ক’দিন আগে চট্টগ্রামসহ বিভিন্ন জায়গায় তারুণ্যের সমাবেশ করেছে। আমি দেখলাম সেখানে সব ষাটোর্ধ্ব মানুষ, সবাই প্রায় ৫০-৬০ বছর বয়সের তরুণ। মীর্জা ফখরুল সাহেব যদি তারুণ্যের সংজ্ঞাটা একটু বলতেন, তাহলে ভালো হতো।’

তথ্যমন্ত্রী বলেন, ‘বিএনপি বিভিন্ন জায়গায় পুলিশের সাথে সংঘর্ষে জড়িয়েছে। বিশৃঙ্খলা সৃষ্টিই তার উদ্দেশ্য। আর আওয়ামী লীগ গণমানুষ থেকে গড়ে ওঠা রাজপথের দল, আওয়ামী লীগের নেতা-কর্মীরা সমস্ত প্রতিকূলতার মধ্যে উজান ঠেলে এগিয়ে যাওয়ার দল। আমরা রাজপথে আছি, নির্বাচন পর্যন্ত রাজপথে থাকব। জনগণের রায় নিয়ে জননেত্রী শেখ হাসিনাকে পঞ্চমবারের মতো প্রধানমন্ত্রীর আসনে বসিয়ে তারপর আমরা ঘরে ফিরে যাব।’

হাছান মাহমুদ বলেন, ‘বাংলাদেশের সংবিধান ও আইন-কানুন অনুযায়ীই দেশ চলবে, কারো প্রেসক্রিপশনে শেখ হাসিনার নেতৃত্বাধীন বাংলাদেশ চলবে না, তিনি বঙ্গবন্ধুকন্যা, যার ধমনীতে শিরায় বঙ্গবন্ধুর রক্তস্রোত প্রবাহমান। যুদ্ধাপরাধীদের বিচার বন্ধের জন্য অনেক দেশের রাষ্ট্রপ্রধানকে দিয়ে এমনকি মার্কিন পররাষ্ট্রমন্ত্রীকে দিয়েও বিএনপি-জামাত ফোন করিয়েছিল। শেখ হাসিনা সেগুলোর তোয়াক্কা করেন নাই, ন্যায়বিচার বন্ধ হয় নাই, ফাঁসির রায় কার্যকর হয়েছে।’

‘যুক্তরাষ্ট্র বা ইউরোপীয় ইউনিয়নের প্রতিনিধিদল এসে তত্ত্বাবধায়ক কিংবা নির্বাচনকালীন সরকার নিয়ে কিছু বলে নাই’ স্মরণ করিয়ে মন্ত্রী হাছান বলেন, ‘নির্বাচনের আগে মার্কিন যুক্তরাষ্ট্রের প্রেসিডেন্ট কি পদত্যাগ করেন এমন প্রশ্ন রেখে তিনি বলেন, যেভাবে যুক্তরাষ্ট্র, যুক্তরাজ্য, ভারত, অস্ট্রেলিয়া, জাপান এবং কন্টিনেন্টাল ইউরোপের বিভিন্ন দেশে যে সরকার ক্ষমতায় থাকে, তারাই নির্বাচনকালীন সরকারের দায়িত্ব পালন করে। আমাদের দেশেও জননেত্রী শেখ হাসিনার নেতৃত্বাধীন বর্তমান সরকার আগামী নির্বাচনকালীন সরকারের দায়িত্ব পালন করবে।’

চট্টগ্রাম ৭ আসনের এমপি হাছান বলেন, ‘চট্টগ্রাম মহানগর আওয়ামী লীগ একটি শক্তিশালী সংগঠন। বিএনপির মির্জা ফখরুল সাহেব ক’দিন পর পর চট্টগ্রামে আসছেন, এখানে এসে লাভ নাই। যদি বাড়াবাড়ি করেন আপনাদের আন্দোলন বঙ্গোপসাগরে ফেলে দেয়া হবে।’

এ সময় ঢাকা ১৭ আসনের উপনির্বাচনে সরকার ও নির্বাচন কমিশনের ওপর কালিমা লেপনের অসৎ উদ্দেশ্যে একজন প্রার্থী হিরো আলমের ওপর হামলা করা হয়েছে উল্লেখ করে মন্ত্রী বলেন, ‘হামলাকারীদের অনেককে গ্রেফতার করা হয়েছে। দুস্কৃতকারীরা সরকারের বিরুদ্ধে ষড়যন্ত্রমূলকভাবে এটি করেছে। আমরা এর নিন্দা জানাই।’

চট্টগ্রাম মহানগর আওয়ামী লীগের ভারপ্রাপ্ত সভাপতি মাহাতাব উদ্দিন চৌধুরীর সভাপতিত্বে শোভাযাত্রায় বক্তব্য রাখেন মহানগর আওয়ামী লীগের সাধারণ সম্পাদক সাবেক মেয়র আ জ ম নাছির উদ্দিন, সহ-সভাপতি নঈম উদ্দিন চৌধুরী, এড. ইব্রাহিম হোসেন চৌধুরী বাবুল, খোরশেদ আলম সুজন, নোমান আল মাহমুদ এমপি, মহানগর আওয়ামী লীগ নেতা ইফতেখার সাইমুল চৌধুরী, সফর আলী, আলতাফ হোসেন বাচ্চু, চট্টগ্রাম-১০ আসনে আওয়ামী লীগ মনোনীত প্রার্থী মহিউদ্দিন বাচ্চু প্রমুখ।

#

আকরাম/পাশা/আরমান/সঞ্জীব/সেলিম/২০২৩/২১২০ ঘণ্টা

তথ্যবিবরণী নম্বর : ১৫৪

**আম্মানে এইউপিএএম এবং বাপি এর মধ্যে সমঝোতা স্মারক স্বাক্ষরিত**

আম্মান (জর্ডান), ১৮ জুলাই :

 আরব ইউনিয়ন অভ্ প্রডিউসারস অভ্‌ মেডিসিন অ্যান্ড মেডিকেল অ্যাপ্লায়েন্সেস (AUPAM) এবং বাংলাদেশ ঔষধ শিল্প সমিতি (বাপি) ঔষধ শিল্পক্ষেত্রে সহযোগিতার বিষয়ে আজ আম্মানস্থ বাংলাদেশ দূতাবাসে একটি সমঝোতা স্মারক (MOU) স্বাক্ষর করেছে।

 বাপি বাংলাদেশের ঔষধ শিল্পের প্রতিনিধিত্বকারী শীর্ষ সংস্থা। বাপি-এর একটি প্রতিনিধিদল প্রথমবারের মতো আরব ফার্মা ম্যানুফ্যাকচারার্স এক্সপো ২০২৩-এ যোগদান উপলক্ষ্যে বর্তমানে জর্ডান সফর করছে।

 জর্ডানের আম্মানে অবস্থিত এইউপিএএম আরব অর্থনৈতিক ঐক্য পরিষদের অধীনে কাজ করা যৌথ আরব সংস্থাগুলোর মধ্যে একটি। এর সদস্যপদে মরক্কো, আলজেরিয়া, তিউনিসিয়া, লিবিয়া, মিশর, সুদান, ইয়েমেন, সৌদি আরব, আরব আমিরাত, ইরাক, সিরিয়া, লেবানন, ফিলিস্তিন, জর্ডান এবং ওমানের প্রধান প্রধান ঔষধ শিল্প প্রতিষ্ঠানসমূহ অন্তর্ভুক্ত রয়েছে।

এইউপিএএম-এর সভাপতি ড. আব্দুল নাসের সিজারি এবং বাপির সভাপতি নাজমুল হাসান, এমপি এর পক্ষে বাপির কোষাধ্যক্ষ মুহাম্মদ হালিমুজ্জামান সমঝোতা স্মারকে স্বাক্ষর করেন।

 এ সমঝোতা স্মারক স্বাক্ষরের মাধ্যমে আরব অঞ্চল ও বাংলাদেশের উদীয়মান ঔষধ শিল্পের মধ্যে সহযোগিতার নতুন দিগন্ত উন্মোচিত হবে। পারস্পরিক সক্ষমতা বৃদ্ধি এবং বাণিজ্য বৃদ্ধিসহ ঔষধ শিল্প সংশ্লিষ্ট অন্যান্য ক্ষেত্রে সমঝোতা স্মারকের অধীনে দু’পক্ষ নিবিড়ভাবে কাজ করবে।

#

পাশা/আরমান/সঞ্জীব/সেলিম/২০২৩/২০১০ ঘণ্টা

তথ্যবিবরণী নম্বর : ১৫৩

**শ্রমিক কল্যাণ তহবিলে লাফার্জ হোলসিম এবং ম্যারিকো**

**লভ্যাংশ জমা দিল সাড়ে ৫ কোটি টাকা**

ঢাকা, ৩ শ্রাবণ (১৮ জুলাই) :

শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিলে গত এক বছরের লভ্যাংশের নির্দিষ্ট অংশ প্রায় সাড়ে ৫ কোটি টাকা জমা দিয়েছে লাফার্জ হোলসিম বাংলাদেশ লিঃ এবং ম্যারিকো বাংলাদেশ লিঃ।

আজ সচিবালয়ে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের সাথে লাফার্জ হোলসিম লিমিটেডের মানবসম্পদ বিভাগের পরিচালক এ এ কে এম আতিকুর রহমানের নেতৃত্বে তিন সদস্য এবং ম্যারিকো বাংলাদেশ লিমিটেডের চিফ ফিন্যান্সিয়াল অফিসার শফিক মুশাররফের নেতৃত্বে তিন সদস্যের প্রতিনিধিদল সাক্ষাৎ করে প্রতিমন্ত্রীর হাতে লভ্যাংশের চেক তুলে দেন।

লাফার্জ হোলসিম লিমিটেডের প্রতিনিধিদল তাদের কোম্পানির গত অর্থবছরের লভ্যাংশের নির্দিষ্ট অংশ ২ কোটি ৮৪ লাখ ৯৫ হাজার ৮৯ টাকার চেক এবং ম্যারিকো বাংলাদেশ লিমিটেডের প্রতিনিধিদল তাঁদের কোম্পানির লভ্যাংশ ২ কোটি ৬৪ লাখ ৮২ হাজার ৫২৮ টাকার চেক হস্তান্তর করেন।

বাংলাদেশ শ্রম আইন অনুযায়ী, দেশি-বিদেশি কোম্পানি বা প্রতিষ্ঠানের বছর শেষে মোট লাভের ৫ ভাগের এক দশমাংশ শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিলে জমা দেয়ার বিধান রয়েছে।

এ পর্যন্ত দেশি-বিদেশি বা বহুজাতিক মিলিয়ে ৩৪২টি কোম্পানি বা প্রতিষ্ঠান এ তহবিলে নিয়মিত লভ্যাংশ জমা দিয়ে আসছে। আজ পর্যন্ত এ তহবিলে প্রায় ৮৫৫ কোটি টাকা জমা হয়েছে। এই তহবিল থেকে প্রাতিষ্ঠানিক-অপ্রাতিষ্ঠানিক খাতের শ্রমিকদের কর্মস্থলে দুর্ঘটনাজনিত মৃত্যু, আহত, দুরারোগ্য ব্যাধিতে আক্রান্ত শ্রমিকের চিকিৎসা এবং তাদের মেধাবী সন্তানদের উচ্চশিক্ষায় সহায়তা দেয়া হয়।

চেক হস্তান্তর অনুষ্ঠানে মন্ত্রণালয়ের সচিব মোঃ এহছানে এলাহী, মন্ত্রণালয়ের অতিরিক্ত সচিব সাইফ উদ্দিন আহমেদ, বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দিন, ম্যারিকো বাংলাদেশ লিমিটেডের মানবসম্পদ বিভাগের পরিচালক শ্যামল কিশোর, ট্যাক্স এন্ড ট্রেজারি বিভাগের প্রধান শরিফ সজিব আহমেদসহ মন্ত্রণালয়ের সংশ্লিষ্ট কর্মকর্তারা উপস্থিত ছিলেন।

#

আকতারুল/পাশা/সঞ্জীব/সেলিম/২০২৩/১৮২০ ঘণ্টা

তথ্যবিবরণী নম্বর : ১৫২

**স্বাধীনতা বিরোধী শক্তিকে ভোট না দেওয়ার আহ্বান সংস্কৃতি প্রতিমন্ত্রীর**

ঢাকা, ৩ শ্রাবণ (১৮ জুলাই):

 স্বাধীনতা বিরোধী শক্তি ও দলকে ভোট না দেয়ার আহ্বান জানিয়েছেন সংস্কৃতি বিষয়ক প্রতিমন্ত্রী কে এম খালিদ এমপি।

 প্রতিমন্ত্রী আজ রাজধানীর জাতীয় প্রেসক্লাবের জহুর হোসেন চৌধুরী হলে টেলিভিশন রিপোর্টার্স এসোসিয়েশন অভ্ বাংলাদেশ (ট্র্যাব) আয়োজিত আলোচনা সভা ও ‘ট্র্যাব মিডিয়া অ্যাওয়ার্ড ২০২৩’ প্রদান অনুষ্ঠানে প্রধান অতিথির বক্তব্যে এ আহ্বান জানান।

 প্রধান অতিথি বলেন, আগামী জাতীয় সংসদ নির্বাচনে স্বাধীনতার পক্ষের শক্তিকে ভোট দিয়ে নির্বাচিত করতে হবে। কোনক্রমেই স্বাধীনতাবিরোধীরা যাতে ক্ষমতায় না আসতে পারে সেদিকে জনগণকে সজাগ দৃষ্টি রাখতে হবে। অন্যথায় দেশে নৈরাজ্য ও বিশৃঙ্খল অবস্থার সৃষ্টি হতে পারে। কিন্তু দুঃখের বিষয় হলো বাংলাদেশে স্বাধীনতার পক্ষের শক্তিশালী কোনো বিরোধী দল নেই।

 সংস্কৃতি প্রতিমন্ত্রী বলেন, নির্বাচন নিয়ে নানা ষড়যন্ত্র ও কথা চলছে। বাংলাদেশ একটি স্বাধীন ও সার্বভৌম রাষ্ট্র। এটি বহির্বিশ্বে কাউকে খাজনা দিয়ে চলে না। তিনি বলেন, জাতির পিতা বঙ্গবন্ধু শেখ মুজিবুর রহমানের নেতৃত্বে ত্রিশ লাখ শহিদের রক্ত ও দুই লাখ মা-বোনের সম্ভ্রমের বিনিময়ে মহান মুক্তিযুদ্ধের মাধ্যমে এদেশ স্বাধীন হয়েছে। তাই এদেশের জনগণই ভোটের মাধ্যমে নির্বাচন করে ঠিক করবে কারা আগামীতে সরকার গঠন করবে।

 কে এম খালিদ বলেন, তরুণ প্রজন্ম ফেসবুকসহ স্ক্রিন টাচের নেশায় আসক্ত। এটি মাদকের চেয়েও ভয়াবহ। এসব কারণে তাদের প্রতিভা সঠিকভাবে বিকশিত হচ্ছে না। তিনি বলেন, আমাদের উজ্জ্বল ভবিষ্যতের স্বার্থে তরুণ প্রজন্মকে সুশৃঙ্খল জীবনযাপন করতে হবে। তাদের দেশ-বিদেশের সকল বিষয়ে জ্ঞান রাখতে হবে।

 টেলিভিশন রিপোর্টার্স এসোসিয়েশন অভ্ বাংলাদেশ (ট্র্যাব) এর সভাপতি কাদের মনসুরের সভাপতিত্বে অনুষ্ঠানে বিশেষ অতিথি হিসাবে বক্তৃতা করেন বিশিষ্ট আবৃত্তিশিল্পী ঢাকা বিশ্ববিদ্যালয়ের অধ্যাপক রূপা চক্রবর্তী, বাংলাদেশ চলচ্চিত্র সাংবাদিক সমিতি (বাচসাস) এর সভাপতি রাজু আলীম, টেলিপ্যাব এর সভাপতি মনোয়ার হোসেন পাঠান, আলোক হেলথ কেয়ার এর ব্যবস্থাপনা পরিচালক মোঃ লোকমান হোসেন ও বাংলাদেশ সুপ্রীম কোর্টের অ্যাডভোকেট কে এম এ আল ফাহাদ বিন সগীর। অনুষ্ঠানে স্বাগত বক্তব্য রাখেন টেলিভিশন রিপোর্টার্স এসোসিয়েশন অভ্ বাংলাদেশ (ট্র্যাব) এর সাধারণ সম্পাদক সুহৃদ জাহাঙ্গীর।

 অনুষ্ঠানে সুস্থ সংস্কৃতি বিকাশে বিভিন্ন ক্যাটেগরিতে ট্র্যাব মিডিয়া অ্যাওয়ার্ড ২০২৩ প্রদান করা হয়।

#

ফয়সল/পাশা/সঞ্জীব/জয়নুল/২০২৩/১৭১৫ঘণ্টা

তথ্যবিবরণী নম্বর : ১৫১

**বাংলাদেশ ও ভারতের অর্থমন্ত্রীর দ্বিপাক্ষিক বৈঠক অনুষ্ঠিত**

গুজরাট (ভারত), ৩ শ্রাবণ (১৮ জুলাই):

 ভারতের গুজরাটের গান্ধীনগরে জি-২০ দেশসমূহের অর্থমন্ত্রী এবং কেন্দ্রীয় ব্যাংকের গভর্নরদের সম্মেলনে সাইড লাইনে অর্থমন্ত্রী আ হ ম মুস্তফা কামাল ও ভারতের অর্থমন্ত্রী নির্মলা সীতারামন এর মধ্যে দ্বিপাক্ষিক বৈঠক অনুষ্ঠিত হয়েছে। বৈঠকের শুরুতে ভারতের অর্থমন্ত্রী বাংলাদেশের অর্থমন্ত্রীকে স্বাগত জানান। বাংলাদেশ ও ভারতের দ্বিপাক্ষিক অর্থনৈতিক সহযোগিতা নিয়ে দুই দেশের অর্থমন্ত্রী বিশদ আলোচনা করেন। অর্থমন্ত্রী আ হ ম মুস্তফা কামাল বলেন, বাংলাদেশের সাথে ভারতের সম্পর্ক সুদৃঢ় ও বন্ধুত্বপূর্ণ। ১৯৭১ সালের মুক্তিযুদ্ধে ভারতের সহযোগিতার কথা স্মরণ করে অর্থমন্ত্রী বলেন, আমাদের মহান মুক্তিযুদ্ধের সাথে ভারতের নাম ওতোপ্রতোভাবে জড়িত। বঙ্গবন্ধু, বাংলাদেশ ও ভারত তিনটি নাম মুক্তিযুদ্ধের সাথে নিবিড়ভাবে সম্পর্কযুক্ত। ভারত শুধু বাংলাদেশের নিকটতম প্রতিবেশীই নয়, আমাদের বিশ্বস্ত ও পরীক্ষিত বন্ধু। ভারতের সঙ্গে রয়েছে আমাদের ইতিহাসের, ভাষার, সংস্কৃতির, মনমানসিকতার গভীর সমন্বয়। রয়েছে উন্নয়ন-অগ্রযাত্রার সমৃদ্ধ ইতিহাস।

 জি-২০ জোটে বাংলাদেশ সদস্য না হওয়া সত্ত্বেও দক্ষিণ এশিয়া অঞ্চলে ‘গেস্ট কান্ট্রি’র মর্যাদা পেয়েছে বাংলাদেশ। আয়োজক দেশ ভারত দক্ষিণ এশিয়ার মধ্যে একমাত্র বাংলাদেশকেই ‘গেস্ট কান্ট্রি’ হিসাবে আমন্ত্রণ জানিয়েছে। জি-২০ সম্মেলনে আয়োজক দেশ ভারত বাংলাদেশকে ‘গেস্ট কান্ট্রি’ হিসাবে আমন্ত্রণ করায় কৃতজ্ঞতা প্রকাশ করেন অর্থমন্ত্রী আ হ ম মুস্তফা কামাল।

 বাংলাদেশ-ভারত সম্পর্ক উন্নয়নে এবং বাংলাদেশের সামগ্রিক আর্থ-সামাজিক উন্নয়নে প্রধানমন্ত্রী শেখ হাসিনার নেতৃত্বের ভূয়সী প্রশংসা করেন ভারতের অর্থমন্ত্রী নির্মলা সীতারামন। তিনি বলেন, দুই দেশের মধ্যে কানেকটিভিটি যত বাড়বে ততই দুই দেশের লোকজনের মধ্যে সম্পর্ক জোরালো হবে। তিনি দুই দেশের অর্থনৈতিক এলাকায় সহযোগিতা বাড়াবার জায়গাগুলো চিহ্নিত করে একযোগে কাজ করার আশা ব্যক্ত করেন।

 পরিশেষে অর্থমন্ত্রী আ হ ম মুস্তফা কামাল ভারতের অর্থমন্ত্রী নির্মলা সীতারামনকে বাংলাদেশের আর্থ-সামাজিক উন্নয়ন প্রত্যক্ষ করতে বাংলাদেশ সফরের আহ্বান জানান।

#

 তৌহিদুল/পাশা/সঞ্জীব/জয়নুল/২০২৩/১৮০০ঘণ্টা

তথ্যবিবরণী নম্বর : ১৫০

**সমৃদ্ধ পাটখাত তৈরিতে সরকারের পৃষ্ঠপোষকতা অব্যাহত থাকবে**

 **--- বস্ত্র ও পাট মন্ত্রী**

ঢাকা, ৩ শ্রাবণ (১৮ জুলাই):

 বস্ত্র ও পাট মন্ত্রী গোলাম দস্তগীর গাজী, বীর প্রতীক বলেছেন, বাংলাদেশের পাটখাতেকে সমৃদ্ধ ও আধুনিক করতে সরকারের ধারাবাহিক সময়োপযোগী পৃষ্ঠপোষকতায় অব্যাহত থাকবে। বর্তমানে বহুমুখী পাটজাত পণ্য রপ্তানি খাতে নগদ সহায়তা প্রদানের পাশাপাশি পাটখাতের অংশীজনদের নীতিসহায়তা প্রদান করা হচ্ছে।

 আজ সচিবালয়ে বস্ত্র ও পাট মন্ত্রণালয়ের সম্মেলন কক্ষে বাংলাদেশ জুট স্পিনার্স এসোসিয়েশন (বিজেএসএ) এর একটি প্রতিনিধিদলের সাথে সাক্ষাৎকালে মন্ত্রী এ কথা বলেন। এ সময় বাংলাদেশ জুট স্পিনার্স এসোসিয়েশনের (বিজেএসএ) চেয়ারম্যান শেখ কফিল উদ্দিন, এমপি, বস্ত্র ও পাট মন্ত্রণালয়ের অতিরিক্ত সচিব (পরিকল্পনা) মোঃ মাহমুদ হোসেন, অতিরিক্ত (পাট) তসলিম কানিজ নাহিদা, আকিজ জুট মিলস লি. চেয়ারম্যান শেখ নাসিরউদ্দিনসহ এসোসিয়েশনের নেতৃবৃন্দ ও মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

 মন্ত্রী বলেন, পাট ও পাটজাত পণ্যের রপ্তানি আয়ের ধারা অব্যাহত রাখার জন্য কাঁচাপাটের সরবরাহ নিশ্চিত করতে কার্যকর ব্যবস্থা গ্রহণ করা হয়েছে। এজন্য লাইসেন্সবিহীন অসাধু ব্যবসায়ীগণকে কাঁচাপাট ক্রয়-বিক্রয় ও মজুত হতে বিরত রাখা; ভেজাপাট ক্রয়-বিক্রয় রোধ করা; বাজারে কাঁচাপাটের সরবরাহ নিশ্চিত করার জন্য কার্যকর পদক্ষেপ নেয়ার প্রয়োজনীয় ব্যবস্থা গ্রহণের জন্য পাট অধিদপ্তরকে নির্দেশ প্রদান করা হয়েছে।

 মন্ত্রী মন্ত্রণালয় ও পাট অধিদপ্তরের কর্মকর্তাদের উদ্দেশ্যে বলেন, ‘পণ্যে পাটজাত মোড়কের বাধ্যতামূলক ব্যবহার আইন, ২০১০’ অনুযায়ী ১৯টা পণ্যে পাটের বস্তা ব্যবহার বাধ্যতামূলক রয়েছে। এসব পণ্যে কেউ যদি প্লাস্টিকের ব্যবহার করে তাহলে আইনি ব্যবস্থা আরো কঠোর করবেন। দেশব্যাপী সারা বছর অভিযান চলমান থাকলেও বর্তমান পেক্ষাপটে বিশেষ অভিযান পরিচালনা করতে হবে।

 মন্ত্রী বলেন, দেশে প্রয়োজনীয় কাঁচাপাট সরবরাহ নিশ্চিতকরণ এবং পাট ও পাটজাত পণ্য রপ্তানির ধারা বেগবান করার লক্ষ্যে সর্বদা পাটের বাজার দর পর্যবেক্ষণে রাখা হচ্ছে। পাট চাষ নিশ্চিতকরণে বীজ সরবরাহ সঠিক রাখার পাশাপাশি কৃষককে অন্যান্য উপকরণ সহায়তার কারণে সম্প্রতিক বছরগুলোতে পাটের উৎপাদন বহুগুণে বৃদ্ধি পেয়েছে। ফলে পাটকলসমূহ নিরবচ্ছিন্নভাবে পাট সংগ্রহ করতে পারছে, যা রপ্তানি আয়ে গুরুত্বপূর্ণ ভূমিকা রাখছে।

 মন্ত্রী আরো বলেন, এ বছর পাট মৌসুম শুরু হয়েছে। দেশের বিভিন্ন অঞ্চলে কাঁচাপাট বাজারে আসতে শুরু করেছে। এ মৌসুমে কাঁচাপাটের উৎপাদনও সন্তোষজনক। পাট চাষিগণ ভালো পাটের ভালো দাম পাবেন। কোন কারণে যেন কাঁচাপাটের দাম অসহনীয় না হয় সেজন্য সর্বদা কাঁচাপাটের বাজার পর্যবেক্ষণ করা হবে।

#

হালদার/পাশা/সঞ্জীব/জয়নুল/২০২৩/১৭৫০ঘণ্টা

তথ্যবিবরণী                                                                                 নম্বর : ১৪৯

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩ শ্রাবণ (১৮ জুলাই) :

স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৭৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৫৫ শতাংশ। এ সময় ১ হাজার ৬০৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৬৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১০ হাজার ৫৮১ জন।

#

সুলতানা/পাশা/সঞ্জীব/রেজাউল/২০২৩/১৭৩২ ঘণ্টা

তথ্যবিবরণী                                                                               নম্বর : ১৪৮

**সিলেট এমএজি ওসমানী মেডিকেল কলেজের ২০২২-২৩ শিক্ষাবর্ষের**

**নতুন শিক্ষার্থীদের পরিচিতি অনুষ্ঠান ২২ জুলাই সকাল ১০ টায়**

ঢাকা, ৩ শ্রাবণ (১৮ জুলাই) :

সিলেট এমএজি ওসমানী মেডিকেল কলেজে প্রথম বর্ষ এমবিবিএস (শিক্ষাবর্ষ ২০২২-২০২৩, ৬১তম ব্যাচ) এ ভর্তিকৃত ছাত্র-ছাত্রীদের পরিচিতি ক্লাস আগামী ২৩ জুলাই রবিবার সকাল ১০টায় কলেজ অডিটোরিয়ামে অনুষ্ঠিত হবে।

প্রথম বর্ষ এমবিবিএস (শিক্ষাবর্ষ ২০২২-২০২৩, ৬১তম ব্যাচ) ক্লাসে ভর্তিকৃত সকল ছাত্র-ছাত্রীকে উক্ত পরিচিতি ক্লাসে মা-বাবা অথবা একজন অভিভাবকসহ উপস্থিত হওয়ার জন্য মেডিকেল কলেজের পক্ষ থেকে অনুরোধ জানানো হয়েছে।

আগামী ২২ জুলাই ছাত্র-ছাত্রীদের হোস্টেলে সীট বরাদ্দ সংক্রান্ত তথ্য কলেজের হোস্টেল অফিস থেকে জানা যাবে।

সিলেট এমএজি ওসমানী মেডিকেল কলেজ এক প্রেস বিজ্ঞপ্তির মাধ্যমে এ তথ্য জানিয়েছে।

#

শিশির/মেহেদী/পরীক্ষিৎ/শামীম/২০২৩/১৫৩৯ ঘণ্টা

তথ্যবিবরণী নম্বর : ১৪৭

**ঢাকা-১৭ আসনের উপনির্বাচনসহ ৭ পৌরসভা ও ৬৬ ইউপি নির্বাচন সুষ্ঠু হয়েছে**

**-নির্বাচন কমিশন সচিব**

ঢাকা, ৩ শ্রাবণ (১৮ জুলাই):

গতকালের একাদশ জাতীয় সংসদের ঢাকা ১৭ আসনের উপনির্বাচনসহ দেশের ৭ টি পৌরসভা ও ৬৬ টি ইউনিয়ন পরিষদের নির্বাচনের প্রত্যেকটিতে সুষ্ঠু ও সুন্দরভাবে ভোট অনুষ্ঠিত হয়েছে। কোথাও কোনো অপ্রীতিকর ঘটনার খবর পাওয়া যায়নি। নির্বাচন কমিশন সচিবালয় থেকে আজ এক প্রেস বিজ্ঞপ্তির মাধ্যমে এই তথ্য জানানো হয়।

প্রেস বিজ্ঞপ্তিতে জানানো হয়, নির্বাচন কমিশন সচিবালয় মিলনায়তনে সিসিটিভি কন্ট্রোল রুমে ঢাকা-১৭ আসনের পাশাপাশি ইভিএমের মাধ্যমে অনুষ্ঠিত পিরোজপুর জেলার ভান্ডারিয়া ও যশোর জেলার বেনাপোল পৌরসভা নির্বাচন মনিটরিং করা হয়। সকাল থেকেই প্রধান নির্বাচন কমিশনার এবং অন্যান্য কমিশনারসহ নির্বাচন কমিশনের ঊর্ধ্বতন কর্মকর্তাগণ কন্ট্রোল রুমে উপস্থিত থেকে নির্বাচন পর্যবেক্ষণ করেন। শুধুমাত্র পিরোজপুর জেলার ভান্ডারিয়া উপজেলায় ভোট গ্রহণের আগে সিসিটিভি’র সাথে সংযুক্ত তার সংযোগ বিচ্ছিন্ন করে ফেলার পর তাৎক্ষণিক মেরামত করে সুষ্ঠু সুন্দরভাবে ভোট গ্রহণ পর্যবেক্ষণ করা হয়। প্রত্যেক পৌরসভা ও ইউনিয়নে যথেষ্ট ভোটার উপস্থিতি লক্ষ্যে করা যায়। পৌরসভাগুলোতে ৫৮-৮২ শতাংশ ভোট পড়েছে এবং গড় ভোট প্রদানের হার ৬৮ দশমিক ৬৬ শতাংশ । ইউনিয়ন পরিষদ নির্বাচনে ভোট প্রদানের গড় হার ৭১ দশমিক ৫৩ শতাংশ।

ঢাকা ১৭ আসনের উপনির্বাচন সুষ্ঠু ও সুন্দরভাবে অনুষ্ঠিত হয় বলে মন্তব্য করে বিজ্ঞপ্তিতে জানানো হয়, ভোট গ্রহণের শেষ পর্যায়ে এসে স্বতন্ত্রপ্রার্থী আশরাফুল আলমের ওপর হামলার ঘটনা ঘটে। বিভিন্ন মাধ্যমে প্রাপ্ত তথ্যে জানা যায়, তিনি বেশ কিছু ইউটিউবারসহ কেন্দ্রে প্রবেশ করতে গেলে আইন শৃঙ্খলা রক্ষাকারী বাহিনী তাকে বাধা প্রদান করেন এবং নিরাপত্তার স্বার্থে কেন্দ্রের বাহিরে তাকে পৌঁছে দিতে সাহায্য করেন। পরবর্তীতে কেন্দ্রের বাহিরে কিছু ব্যক্তির সাথে এ নিয়ে কথা কাটাকাটির এক পর্যায়ে কে বা কারা তার ওপর আক্রমণ চালায়। উপনির্বাচনে ভোটার উপস্থিতি কম ছিল এবং ভোটের হার ১১ দশমিক ৫১ শতাংশ বলে ইসি জানায়

গতকাল যে ৭টি পৌরসভায় নির্বাচন হয় সেগুলো হল পিরোজপুর জেলার ভান্ডারিয়া চাঁদপুর জেলার ছেংগারচর, কুমিল্লা জেলার দেবিদ্বার, যশোর জেলার বেনাপোল, চট্টগ্রাম জেলার দোহাজারী, শরীয়তপুর জেলার গোসাইরহাট এবং সিরাজগঞ্জ জেলার তাড়াশ পৌরসভা।

#

শরিফুল/মেহেদী/পরীক্ষিৎ/রাসেল/মাহমুদা/কলি/মাসুম/২০২৩/১৫০০ ঘণ্টা

তথ্যবিবরণী নম্বর : ১৪৬

**একনেক ১৫ প্রকল্প অনুমোদন, ব্যয় ১৮ হাজার ১০ কোটি**

ঢাকা, ৩ শ্রাবণ (১৮ জুলাই) :

জাতীয় অর্থনৈতিক পরিষদের নির্বাহি কমিটি (একনেক) আজ প্রায় ১৮ হাজার ১০ কোটি ১২ লক্ষ টাকা ব্যয় সম্বলিত ১৫ টি প্রকল্প অনুমোদন করেছে। এর মধ্যে সরকারি অর্থায়ন ১২ হাজার ১৯২ কোটি ৭ লক্ষ টাকা, বৈদেশিক অর্থায়ন ৫ হাজার ২৩৩ কোটি ৪৩ লক্ষ টাকা এবং সংস্থার নিজস্ব অর্থায়ন ৫৮৪ কোটি ৬২ লক্ষ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ শেরে বাংলা নগরের এনইসি সম্মেলন কক্ষে অনুষ্ঠিত একনেক সভায় এ অনুমোদন দেয়া হয়েছে।

অনুমোদিত প্রকল্পসমূহ হলো-বিদ্যুৎ, জ্বালানি ও খনিজ সম্পদ মন্ত্রণালয়ের “বড়পুকুরিয়া-বগুড়া-কালিয়াকৈর ৪০০ কেভি লাইন” প্রকল্প; তথ্য ও সম্প্রচার মন্ত্রণালয়ের “বঙ্গবন্ধু শেখ মুজিব ফিল্ম সিটি (২য় পর্যায়)” প্রকল্প; স্বাস্থ্য ও পরিবার কল্যাণ মন্ত্রণালয়ের “সিলেট মেডিকেল বিশ্ববিদ্যালয় (এসএমইউ) স্থাপন” প্রকল্প; নৌপরিবহন মন্ত্রণালয়ের “জিনাই, ঘাঘট, বংশী এবং নাগদা নদীর প্রবাহ পুনরুদ্ধারের জন্য শুষ্ক মৌসুমে নদীর প্রবাহ নিশ্চিতকরণ, নৌ-পথের উন্নয়ন ও বন্যা ব্যবস্থাপনা” প্রকল্প; সড়ক পরিবহন ও সেতু মন্ত্রণালয়ের “উলিপুর (হেলিপ্যাড মোড়)-চিলমারি (গুনাইগাছ) সংযোগ সড়ক নির্মাণ” প্রকল্প; গৃহায়ন ও গণপূর্ত মন্ত্রণালয়ের “বেসরকারি ভবনসমূহের রেজিলিয়েন্সির (স্থিতিস্থাপকতা/সহনশীলতা) জন্য ডিজাইন এবং নির্মাণ এর গুণগত মান বৃদ্ধিকরণ” প্রকল্প; স্থানীয় সরকার, পল্লী উন্নয়ন ও সমবায় মন্ত্রণালয়ের ২টি প্রকল্প যথাক্রমে “পার্বত্য চট্টগ্রামে সমন্বিত ও টেকসই পৌর পানি সরবরাহ ও স্যানিটেশন” প্রকল্প ও “আমার গ্রাম-আমার শহর: পাইলট গ্রাম উন্নয়ন” প্রকল্প; আইন, বিচার ও সংসদ বিষয়ক মন্ত্রণালয়ের “বাংলাদেশ সুপ্রীম কোর্টের জন্য রেকর্ড ভবন নির্মাণ” প্রকল্প; কৃষি মন্ত্রণালয়ের ৩টি প্রকল্প যথাক্রমে “বরিশাল, ভোলা, ঝালকাঠি ও পিরোজপুর জেলা সেচ উন্নয়ন প্রকল্প” প্রকল্প, “ডাবল লিফটিং পদ্ধতিতে পদ্মা নদীর পানি বরেন্দ্র এলাকায় সরবরাহ ও সেচ সম্প্রসারণ” প্রকল্প এবং “টিস্যু কালচার ল্যাবরেটরি কাম হর্টিকালচার সেন্টার স্থাপন ও উন্নয়ন” প্রকল্প; পানি সম্পদ মন্ত্রণালয়ের ২টি প্রকল্প “ভূমি পুনরুদ্ধারের লক্ষ্যে উড়িরচর-নোয়াখালী ক্রস ড্যাম নির্মাণ” প্রকল্প ও “চট্টগ্রাম জেলার সন্দ্বীপ উপজেলাস্থ পোল্ডার নং-৭২ এর ক্ষতিগ্রস্ত বাঁধের স্থায়ী পুনর্বাসনসহ ঢাল সংরক্ষণ” প্রকল্প; এবং খাদ্য মন্ত্রণালয়ের “দেশের বিভিন্ন কৌশলগত স্থানে নতুন খাদ্য গুদাম ও আনুষঙ্গিক সুবিধাদি নির্মাণ” প্রকল্প।

পরিকল্পনা কমিশনের ভাইস চেয়ারম্যান ও পরিকল্পনা মন্ত্রী এম এ মান্নান, সড়ক পরিবহন ও সেতুমন্ত্রী ওবায়দুল কাদের, কৃষি মন্ত্রী ড. মোঃ আব্দুর রাজ্জাক, তথ্যমন্ত্রী ড. হাছান মাহ্‌মুদ, স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম, শিল্পমন্ত্রী নূরুল মজিদ মাহমুদ হুমায়ূন, বাণিজ্য মন্ত্রী টিপু মুনশি, মৎস্য ও প্রাণিসম্পদ মন্ত্রী শ. ম. রেজাউল করিম এবং পরিবেশমন্ত্রী মোঃ শাহাব উদ্দিনসহ সংশ্লিষ্ট মন্ত্রী ও প্রতিমন্ত্রীগণ সভার কার্যক্রমে অংশগ্রহণ করেন।

সভায় মন্ত্রিপরিষদ সচিব, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সিনিয়র সচিব ও সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদুর/মেহেদী/পরীক্ষিৎ/মাহমুদা/কামাল/২০২৩/ ১৫৩০ ঘণ্টা